**ORDONANŢĂ**

**pentru modificarea şi completarea Legii nr. 249/2020 privind prevenţia şi depistarea precoce a diabetului**

    În temeiul art. 108 din Constituţia României, republicată şi al art. 1 pct. IV din Legea nr. 193/2023 privind abilitarea Guvernului de a emite ordonanţe,

**Guvernul României adoptă prezenta ordonanţă.**

**Art. I –**Legea nr. 249/2020 privind prevenţia şi depistarea precoce a diabetului, publicată în Monitorul Oficial al României, Partea I, nr. 1.079 din 13 noiembrie 2020, se modifică şi se completează după cum urmează:

1. În tot cuprinsul legii sintagma "diabet" se înlocuieşte cu sintagma "diabet zaharat" și sintagma ,,Program național de prevenție a diabetului’’ se înlocuieşte cu sintagma ,,Plan național de prevenție a diabetului zaharat.’’.
2. **După articolul 1 se introduce un nou articol, art. 1^1 cu următorul cuprins:**

**,,Art. 1^1.** În sensul prezentei legi, prin măsuri de prevenire și depistare precoce a diabetului zaharat se înțelege ansamblul intervențiilor asupra factorilor cu efect nefavorabil sănătății efectuate în scopul reducerii riscurilor de diabet zaharat, dizabilitate sau deces determinate de această boală. În funcție de momentul intervenției în istoria naturală a diabetului zaharat acestea sunt clasificate astfel:

1. prevenția primordială a diabetului zaharat este adaptarea strategiilor în faza de toleranță normală la glucoză pentru a opri apariția factorilor de risc;
2. prevenţia primară cuprinde totalitatea intervențiilor efectuate în scopul contracarării riscului de îmbolnăvire prin diabet zaharat;
3. prevenţia secundară include strategiile care sunt realizate după ce diabet zaharata fost detectat pentru a preveni sau întârzia dezvoltarea complicaţiilor cronice ale bolii;
4. prevenţia terţiară se realizează în stadiul în care s-au instalat deja complicaţii, cu scopul de a preveni progresia acestora.’’
5. **Articolul 2 se modifică și va avea următorul cuprins:**

,,**Art. 2.** - (1) Dreptul persoanelor de a beneficia de intervenții pentru prevenirea și depistarea precoce a diabetului zaharat impune din partea statului român:

1. luarea unor măsuri adecvate de natură a determina adoptarea şi menţinerea de către populaţie a unui stil de viaţă sănătos şi responsabil;
2. luarea măsurilor necesare pentru asigurarea accesului persoanelor la servicii medicale acordate în scopul depistării precoce a diabetului zaharat;
3. asigurarea cadrului legal şi instituţional astfel încât orice persoană diagnosticată cu o formă de diabet zaharat să beneficieze de servicii medicale, servicii conexe actului medical, educație terapeutică, tratament farmacologic, dispozitive medicale și altele asemenea în conformitate cu prevederile legale în vigoare.

(2) În sensul prezentei legi, prin educație terapeutică a bolnavului cu diabet zaharat se înțelege procesul de educaţie gestionat de personalul care are competență profesională în domeniul educării unui bolnav, a unui grup de bolnavi şi/sau a familiilor acestora în sensul implicării lor în managementul propriei boli şi de a preveni complicaţiile acesteia, concomitent cu menţinerea sau îmbunătăţirea calităţii vieţii.’’

1. **Articolul 3 se modifică și va avea următorul cuprins:**

**,,Art. 3**. - (1) În vederea menţinerii unei bune stări de sănătate, populaţia este informată, încurajată şi sprijinită în mod activ şi regulat, pentru adoptarea şi menţinerea unui stil de viaţă sănătos şi responsabil pe tot parcursul vieţii prin intervenții din domeniul promovării sănătăţii şi educaţiei pentru sănătate, în confomitate cu prevederile articolul 6 lit. c) din Legea nr. 95/2006 privind reforma în domeniul sănătății, republicată, cu modificările și completările ulterioare.

(2) Intervențiile prevăzute la alin. (1) se pot desfășura la nivel național, comunitar și individual, după caz.’’

1. **La articolul 4 alineatul (1) litera e) se abrogă.**

1. **Articolul 8 se modifică și va avea următorul cuprins:**

**,,Art. 8.** Planul naţional de prevenţie a diabetului zaharat prevăzul la art.7 se elaborează de către o comisie interministerială constituită în conformitate cu prevederile articolului nr. 34 din OUG nr. 57/2019 privind Codul administrativ, cu modificările și completările ulterioare. La întâlnirile comisiei participă și reprezentanții Casei Naţionale de Asigurări de Sănătate.’’

1. **La articolul 9 alineatele (1) și (2) se modifică și vor avea următorul cuprins:**

**,,Art. 9. – (1)** Planul naţional de prevenţie a diabetului zaharat cuprinde programe, proiecte şi activităţi care acoperă măsurile de prevenire și depistare precoce a diabetului zaharat prevăzute la art. 1^1.

**(2)** În cuprinsul Planului naţional de prevenţie a diabetului zaharat se includ, fără a se limita la acestea, prevederi referitoare la:

a) obiectivele generale şi specifice;

b) beneficiarii şi participanţii la intervențiile adresate riscului de diabet zaharat, dizabilitate sau deces, precum şi drepturile şi obligaţiile acestora;

c) activitățile și serviciile acordate de participanţii la intervențiile adresate riscului de diabet zaharat, dizabilitate sau deces;

d) modalităţile şi procedurile de colaborare între participanții la realizarea intervențiilor adresate riscului de diabet zaharat, dizabilitate sau deces;

e) competenţele şi responsabilităţile participanţilor la intervențiile adresate riscului de diabet zaharat, dizabilitate sau deces;

f) indicatorii și rezultatele așteptate pe baza cărora se va realiza monitorizarea evoluţiei și măsurarea rezultatelor implementării Planului naţional de prevenţie a diabetului zaharat;

g) responsabilităţile autorităţilor şi instituţiilor publice cu atribuţii în implementarea măsurilor de prevenire și depistare precoce a diabetului zaharat;

h) implicaţiile bugetare şi sursele de finanţare a intervențiilor adresate riscului de diabet zaharat, dizabilitate sau deces.’’

1. **Articolul 10 se modifică și va avea următorul cuprins:**

**,,Art. 10 –** (1) Intervențiile adresate riscului de diabet zaharat, dizabilitate sau deces din cadrul Planului naţional de prevenţie a diabetului zaharat sunt finanţate, după caz, de la bugetul de stat, prin bugetele autorităţilor şi instituţiilor publice cu responsabilități în realizarea acestuia, de la bugetul Fondului national unic de asigurări sociale de sănătate, de la bugetele locale, din donații și sponsorizări, precum și din alte surse legal constituite, potrivit legislației aplicabile;

(2) Fundamentarea sumelor necesare pentru realizarea intervențiilor adresate riscului de diabet zaharat, dizabilitate sau deces, includerea acestora în bugetul de venituri și cheltuieli și execuția sumelor alocate anual sunt în responsabilitatea fiecărei autorităţi şi instituţie publică implicată în implementarea Planului naţional de prevenţie a diabetului zaharat.’’

1. **La articolul 11 la alineatul (2) după litera e) se introduce o nouă literă, litera f) cu următorul cuprins:**

,,f) alte entități de drept public sau privat care îndeplinesc condițiile prevăzute în cadrul legislației specifice cu privire la finanțarea proiectelor din fonduri externe.’’

1. **La articolul 11 alineatul (4) se modifică și va avea următorul cuprins:**

,,(4) Criteriile, metodologia de eligibilitate şi de aprobare a proiectelor, precum şi procedura de verificare şi evaluare a executării proiectelor sunt stabilite în conformitate cu prevederile legale aplicabile în domeniul din cadrul căruia se asigură sursa de finanțare pentru implementarea proiectului.’’

1. **La articolul 11 alineatele (5) și (6) se abrogă.**
2. **Articolul 14 se modifică și va avea următorul cuprins:**

,,**Art. 14** - (1) Registrul naţional de diabet zaharat şi prediabet este o platformă electronică în proprietatea Ministerului Sănătății și administrarea Institutului Național de Sănătate Publică, dezvoltată în scopul de a realiza înregistrarea datelor personale și medicale ale pacienţilor cu prediabet și diabet zaharat într-o bază de date unică la nivel național, aflată în interconexiune cu dosarul electronic de sănătate din cadrul Platformei informatice din asigurările de sănătate.

(2) Registrul naţional de diabet şi prediabet se organizează și funcționează în condițiile prevăzute prin hotărâre a Guvernului.

(3) Fondurile necesare pentru proiectarea, realizarea, mentenanța și dezvoltarea permanenta a platformei electronice prevăzută la alin. (1) se asigură de la bugetul de stat, prin bugetul Ministerului Sănătății, din bugetul fondurilor externe nerambursabile sau din alte surse legal constituite.

(4) Prelucrarea datelor cu caracter personal și medical ale pacienţilor cu prediabet și diabet zaharat în cadrul Registrului naţional de diabet zaharat şi prediabet, se realizează cu respectarea prevederilor Legii nr.190//2018 privind măsuri de punere în aplicare a Regulamentului (UE) 2016/679 al Parlamentului European şi al Consiliului din 27 aprilie 2016 privind protecţia persoanelor fizice în ceea ce priveşte prelucrarea datelor cu caracter personal şi privind libera circulaţie a acestor date şi de abrogare a Directivei 95/46/CE (Regulamentul general privind protecţia datelor), cu modificările ulterioare.

(5) Ministerul Sănătății și Institutul Național de Sănătate Publică adoptă măsuri tehnice şi organizatorice adecvate în vederea asigurării unui nivel corespunzător de securitate şi confidenţialitate a datelor, în acord cu prevederile art. 32 din Regulamentul general privind protecţia datelor.

(6) Înregistrarea datelor prevăzute la alin. (1) în cadrul Registrului naţional de diabet zaharat şi prediabet este obligatorie pentru toate unitățile prevăzute la art. 30 alin. (1) din Legea nr. 95/2006, privind reforma în domeniul sănătății, republicată, cu modificările și completările ulterioare și se realizează fără a fi necesar consimţământul pacientului.

(7) Prin utilizarea datelor înregistrate în Registrul naţional de diabet zaharat şi prediabet se înțelege

colectarea, înregistrarea, organizarea, structurarea, stocarea, transmiterea către registru, consultarea acestora de către medici, precum şi de către Ministerul Sănătăţii şi Institutul Național de Sănătate Publică.

(8) Utilizarea datelor înregistrate în Registrul naţional de diabet zaharat şi prediabet este permisă Ministerului Sănătății și Institutului Național de Sănătate Publică și în vederea realizării de rapoarte, analize și evaluări statistice.

1. **Articolul 15 se abrogă.**
2. **Articolul 17 se modifică și va avea următorul cuprins:**

**,,Art. 17** - Implementarea măsurilor de prevenire și diagnostic precoce a diabetului zaharat incluse în Planul național de prevenţie a diabetului zaharat se realizează cu respectarea prevederilor actelor normative aplicabile domeniilor în care se înscriu măsurile.’’

1. **Articolele 18 și 19 se abrogă.**
2. **La articolul 20 alineatul (1) se modifică și va avea următorul cuprins:**

,,Art. 20 - (1) Medicul de familie, bienal, realizează sau, după caz, actualizează o evaluare pentru fiecare pacient din lista proprie cu privire la factorii ambientali în care acesta trăieşte acasă şi la locul de muncă, regimul şi igiena alimentară, stilul de viaţă şi atitudinea faţă de sănătatea proprie, starea generală de sănătate şi afecţiunile cu care este în evidenţă.’’

1. **La articolul 20 alineatul (4) se abrogă.**
2. **Articolele 22 – 26 se abrogă.**
3. **Articolul 32 se modifică și va avea următorul cuprins:**

 **Art. 32 - (1)** Institutul Naţional de Sănătate Publică elaborează criteriile de clasificare a unităţilor administrativ-teritoriale din punct de vedere al gradului de asigurare a posibilităţii de a face sport şi mişcare, precum și procedura de aplicare a acestora. Criteriile de clasificare au în vedere, prin raportare la numărul de locuitori, în special existenţa şi facilitatea de acces şi de folosinţă a:

a) sălilor şi a terenurilor de sport;

b) parcurilor;

c) pistelor de bicicletă;

d) bazinelor de înot;

e) dotărilor suplimentare din parcuri şi spaţiile publice de natură a permite efectuarea sportului şi exerciţiilor fizice de către populaţie în mod gratuit;

f) unor trasee pietonale;

g) organizarea ori finanţarea cu regularitate a unor concursuri şi competiţii sportive cu caracter de masă, îndeosebi a celor organizate de către unităţile de învăţământ.

**(2)** Criteriile de clasificare vor fi stabilite prin acordarea unor culori după cum urmează:

a) roşu, dacă criteriile sunt îndeplinite într-un procent de până la 35%;

b) galben, dacă criteriile sunt îndeplinite într-un procent cuprins între 35% şi 70%;

c) verde, dacă criteriile sunt îndeplinite într-un procent mai mare de 70%.

**(3)** Criteriile de clasificare și procedura de aplicare a acestora prevăzute la alin. (1) se aprobă prin hotărâre a Guvernului.

**(4)** Clasificarea şi notarea fiecărei unităţi administrativ-teritoriale se realizează începând cu anul 2025.

**(5)** Autoritatea publică locală,  în  urma colaborării cu direcția de sănătate publică județeană și a Municipiului București şi casa de asigurări de sănătate, publică anual, pe site-ul instituției, stadiul îndeplinirii criteriilor de clasificare și culoarea în care se încadrează.

1. **Articolul 35 se abrogă.**

**Art. II** - În termen de 180 de zile de la intrarea în vigoare a prezentei ordonanțe se aprobă Planul naţional de prevenţie a diabetului zaharat, conform prevederilor articolului 7.

**Art. III** - În termen de 180 de zile de la intrarea în vigoare a prezentei ordonanțe se aprobă Registrul naţional de diabet şi prediabet, conform prevederilor articolului 14 alin. (2).

PRIM-MINISTRU

**ION - MARCEL CIOLACU**